
Trafodwch yn feirniadol yr ymchwil sydd yn cefnogi ymyriad cynnar o'ch dewis a sut y gellir ei gymhwyso a'i werthuso yn eich lleoliad proffesiynol eich hun.

Darparu cymorth iechyd meddwl yw un o brif heriau sy’n wynebu ysgolion Cymru erbyn heddiw. Ar draws y Deyrnas Unedig mae un ym mhob wyth plentyn rhwng 5 ac 19 mlwydd oed yn dioddef o anhwylder iechyd meddwl (Sadler et al., 2018). Yn dilyn y pandemig, gwelwyd cynnydd sylweddol yn heriau iechyd meddwl (Holmes at al., 2020 a Pierce et al., 2020).  Mewn ymchwil gan Levita (2021) gwelwyd bod 53.3% o ferched a 44% o fechgyn rhwng 13 ac 18 oed yn profi gorbryder a thrawma yn uwch na lefelau arferol o ganlyniad i’r cyfnod clo. Wrth ystyried cyd-destun ysgol, pobl ifanc rhwng 12 oed a 25 oed sydd â’r mynediad gwaethaf tuag at gymorth iechyd meddwl (McGorry a Mei 2018).  Mae Llywodraeth Cymru (2021) wedi datblygu systemau i gefnogi iechyd meddwl ar lefel ysgol gyfan, gyda’r nod o gefnogi llesiant holl ddisgyblion yr ysgol (Estyn, 2019). Yn ogystal, mae llesiant wedi derbyn blaenoriaeth yn y cwricwlwm (Estyn, 2019), yn y Maes Dysgu a Phrofiad Iechyd a Llesiant (Cwricwlwm i Gymru 2022). Bellach mae sgiliau fel prosesu profiadau a dylanwadau cymdeithasol yn rhan ganolog o wersi Iechyd a Llesiant o ganlyniad i’r pump datganiad o’r hyn sy’n bwysig sy’n sail i’r maes dysgu (Cwricwlwm i Gymru 2022). Rhaid hefyd cydnabod bod Cwricwlwm i Gymru yn hyrwyddo llesiant fel dull holistaidd gyda’r sgiliau sy’n cael eu dysgu yn cefnogi dysgwyr i ddatblygu gwytnwch hirdymor. Mae hyn yn cefnogi Confensiwn Cenhedloedd Unedig ar Hawliau’r Plentyn (CCUHP, 1989) ac yn benodol erthygl 17, 24 a 27. Mae CCUHP (1989) yn sicrhau bod gan bob plentyn mynediad tuag at y wybodaeth a’r cymorth cywir er mwyn gofalu ar ôl eu llesiant corfforol ac emosiynol. Gellir cysylltu hyn gyda diffiniad Sefydliad Iechyd y Byd (2014) sy’n diffinio llesiant yn fwy nag ond absenoldeb afiechyd ond yn gyflwr o les corfforol, meddyliol a chymdeithasol llwyr. 
Bydd y traethawd hwn yn canolbwyntio ar ddatblygu ymwybyddiaeth ofalgar wrth ganolbwyntio ar Gymorth Cyntaf Iechyd Meddwl (CCIM) fel dull ymyrraeth gynnar. Mae ymyrraeth gynnar yn cyfeirio at ymyraethau sy’n targedu y glasoed sy’n arddangos heriau academaidd, cymdeithasol, emosiynol neu ymddygiadol (Iachini et al., 2015). Nod yr ymyrraeth gynnar yw darparu cefnogaeth sy’n targedu heriau’r unigolion cyn cael effaith hirdymor ar yr unigolyn (O’Connell, Boar a Warner 2009). Mae ymwybyddiaeth ofalgar yn ddull llwyddiannus yn y byd meddygol (Weare a Nind, 2011) ac o ganlyniad, gwelwyd nifer o ddulliau tebyg yn cael eu datblygu ar gyfer defnydd mewn ysgolion (Weare, 2010). Wrth ganolbwyntio ar Gymru, gellir gweld bod ymwybyddiaeth ofalgar yn cyd-fynd gyda’r pedwar diben gyda dulliau ymwybyddiaeth ofalgar yn darparu’r sgiliau i ddysgwyr ddelio gyda chyfnodau heriol yn eu bywydau. O ganlyniad, bydd dysgwyr yn gallu adnabod y cyfnodau heriol a gweithredu yn y ffordd orau posib wrth ddatblygu i fod yn ddysgwyr gydol oes yn yr hirdymor (Cwricwlwm i Gymru 2022). 
Un enghraifft o ddull ymwybyddiaeth ofalgar yw Cymorth Cyntaf Iechyd Meddwl (CCIM). Cafodd ei ddatblygu yn gyntaf yn Awstralia (Hart et al., 2016), gyda nifer o wledydd yn datblygu rhaglenni tebyg gan gynnwys Cymru. Gellir diffinio CCIM fel cymorth sy’n cael ei ddarparu i unigolyn sy’n wynebu neu’n profi argyfwng iechyd meddwl (Hart et al., 2016). Bydd y CCIM yn cael i’w ddarparu nes bod yr argyfwng drosodd neu nes bod cymorth arbenigol ar gael (Kitchener, Jorm a Kelly 2013). Mae CCIM yn ddull ymyrraeth gynnar sy’n darparu cymorth brys mewn ymgais i leihau’r effeithiau iechyd meddwl (Kelly et al., 2011). Gwelwyd dull CCIM yn cael i’w ddatblygu ar gyfer glasoed wrth dargedu disgyblion o flwyddyn 10 i 12 mewn ysgolion uwchradd. Nod y cynllun ar gyfer glasoed yw datblygu gwybodaeth a sgiliau (Terry, 2011) i allu adnabod yr arwyddion fod cyd-ddysgwyr yn datblygu her iechyd meddwl, deall sut i siarad gyda chyfoed am iechyd meddwl, deall pryd i ddweud wrth oedolyn a sut i ymateb mewn argyfwng iechyd meddwl (Hart et al., 2016). 


Mewn ymchwil gan Hart et al., (2016) gwelwyd llwyddiant CCIM fel dull ymwybyddiaeth ofalgar i helpu a darparu cymorth iechyd meddwl i gyfoedion, gwella llenyddiaeth iechyd meddwl a lleihau stigma (Hart et al., 2019). Cryfder clir astudiaeth Hart et al., (2016) oedd bod unrhyw ymyrraeth iechyd meddwl arall yn cael eu rhwystro am y tro wrth gyflwyno CCIM sy’n gwella dibynadwyedd yr ymchwiliad. Er hyn, byddai rhwystro’r holl ymyrraeth iechyd meddwl wrth gyflwyno un dull yn her, yn enwedig wrth ystyried pa mor eang yw heriau iechyd meddwl erbyn heddiw. Hefyd, byddai angen ymyrraeth iechyd meddwl mwy arbenigol ar rai disgyblion ac felly byddai rhwystro hyn yn creu risg o niwed hir dymor os ni fyddai cymorth amgen ar gael wrth gyflwyno CCIM mewn ysgolion.   
Wrth ystyried CCIM yn ehangach, rhaid ystyried y cyd-destun Llythrennedd Iechyd Meddwl sy’n cynnwys datblygu gwybodaeth a chredoau am heriau iechyd meddwl (Jorm et al., (1997). Mae hyn yn cynnwys dysgwyr sy’n gallu adnabod heriau iechyd meddwl ac yn gwybod am y ffyrdd gorau o ddarganfod cymorth (Jorm et al., 1997). Gwelir cysylltiad clir yma rhwng y Maes Dysgu a Phrofiad Iechyd a Llesiant yn enwedig y datganiadau o’r hyn sy’n bwysig sy’n canolbwyntio ar y ffordd mae disgyblion yn gwneud penderfyniadau (Cwricwlwm i Gymru, 2022). Wrth edrych ar lythrennedd iechyd meddwl, awgryma Perry et al., (2014) bod effeithiolrwydd cynlluniau llythrennedd iechyd meddwl yn gallu dirywio dros amser. Mae hyn yn awgrymu wrth gyflwyno mewn ysgolion, y bydd angen mwy nag un sesiwn yn ystod y flwyddyn a gwreiddio’r sesiynau yn amserlenni'r disgyblion er mwyn gwella effeithiolrwydd y cynllun. Er hyn, mae astudiaethau am lwyddiant CCIM yn benodol dros amser yn dangos bod gwybodaeth yn cael ei gynnal am y 6 mis cyntaf yn dilyn hyfforddiant (Kelly et al., 2011).  Mewn ymchwil gan Morgan et al., (2019) gwelwyd bod CCIM yn parhau i gael effaith gadarnhaol ar ddarpariaeth a chymorth iechyd meddwl hyd at 12 mis ar ôl derbyn hyfforddiant. Mewn ymchwiliadau eraill gwelwyd bod cymorth yn gallu cael i’w ddarparu 24 mis yn dilyn hyfforddiant, ond nid oes ymchwil cadarn am hyn effaith hir dymor mewn ysgolion eto (Ashoorian 2019). 

 Rhaid hefyd ystyried a yw CCIM yn ddigon ar gyfer dysgwyr yn dilyn y pandemig. Heb os, mae’r pandemig wedi arwain at gynnydd mewn trawma a hefyd cynnydd mewn effeithiau hir dymor iechyd meddwl (Pincus et al., 2020). Mewn astudiaeth gan Sirhan et al., (2024) oedd yn edrych ar effaith y pandemig ar brofiadau niweidiol yn ystod plentyndod gwelwyd cynnydd mewn heriau iechyd meddwl ymysg merched a grwpiau lleiafrifol, gyda’r grwpiau yma yn fwy agored i brofi mwy o drais ac erledigaeth yn y cartref.  O ganlyniad, rhaid ystyried a byddai cyflwyno CCIM yn ddigon wrth ystyried fod angen teilwra cefnogaeth iechyd meddwl tuag at grwpiau penodol. Er hyn, nod CCIM yw darparu cefnogaeth tymor byr mewn argyfwng, felly byddai angen sicrhau bod y gefnogaeth hirdymor yn yr ysgol yn fuddiol. Er mwyn sicrhau llwyddiant cefnogaeth ar ôl CCIM, rhaid i ddarpariaeth iechyd meddwl cwmpasu'r ysgol a gwasanaethau ehangach (Firth et al., 2017).  

Wrth werthuso rhaid cydnabod yn wreiddiol fod CCIM wedi ei gynllunio ar gyfer oedolion yn hytrach na phlant. O ganlyniad, rhaid ystyried unrhyw ymchwil sy’n cyfeirio at CCIM wrth ystyried bod gan blant ac oedolion ffyrdd gwahanol o ddelio gydag emosiynau (Riddell et al., 2024). Wrth deilwra'r cynllun tuag at blant, rhaid ystyried astudiaethau gan Rickwood et al, (in pres) ; Amato a Bradshaw, (1985); Boldero a Fallon, (1995) sy’n cytuno bod plant yn dueddol o droi at deuluoedd a ffrindiau am gymorth iechyd meddwl yn hytrach nag arbenigwyr. Gellir gwneud cyswllt yma gyda damcaniaeth Vygostsky (1978) lle mae plant yn fwy tebygol o droi tuag at unigolion mwy gwybodus yn dilyn derbyn gwybodaeth newydd. Nod cyflwyno CCIM i blant yw eu bod yn datblygu sgiliau i gefnogi ei gilydd cyn troi at arbenigwyr am gymorth. Mae astudiaethau yn dangos fod dysgwyr yn fwy tebygol o wneud hyn os ydyn yn derbyn rhywfaint o wybodaeth am eu hiechyd meddwl (Rickwood, Deane a Wilson 2007). Er hyn, rhaid ystyried ffactorau sy’n cyfrannu tuag at amharodrwydd dysgwyr i chwilio am gymorth iechyd meddwl fel stigma cymdeithasol a phoeni am yr hyn gall eraill feddwl (Rickwood in pres; Sawyer et al., 2000; Deane a Todd 1996). Mae rhai astudiaethau fel Morgan, Ross a Reavley (2018) yn gweld fod cyflwyno CCIM yn gallu lleihau stigma ond ar raddfa fach. 
Un agwedd sydd angen ystyried wrth gyflwyno CCIM mewn ysgolion yw’r gwahaniaeth rhwng bechgyn a merched sy’n gallu cael effaith sylweddol ar iechyd meddwl. Mewn ymchwiliad gan Hodgson et al., (1986) ac Offer et al., (1991) gwelwyd bod merched yn dueddol o droi at eu ffrindiau am gymorth, ond bod bechgyn yn dueddol o droi at aelodau o’r teulu. Er rhaid ystyried fod Hodgson et al., (1986) ac Offer et al., (1991) wedi cynnal yr ymchwiliad dros 30 mlynedd yn ôl, ac erbyn heddiw mae tueddiadau cymdeithasol bechgyn a merched wedi newid yn sylweddol. Awgryma Mansfield, Patalay, a Humphrey (2020) a Wei, Church, a Kutcher (2023) nid yw strategaethau iechyd meddwl sydd yn anwybyddu gwahaniaethau rhwng bechgyn a merched yn llwyddiannus o newid meddylfryd a stigma bechgyn o gwmpas iechyd meddwl. Gwelwyd tebygolrwydd mewn astudiaeth gan Rickwood et al., (2004) sy’n gweld bod merched yn fwy tebygol o chwilio am gymorth wrth gymharu gyda’r bechgyn. 
Er mwyn gweld llwyddiant hirdymor wrth gyflwyno CCIM mewn ysgolion, rhaid ystyried yr heriau mae’r bechgyn yn wynebu yn hytrach na chyflwyno rhaglen sy’n niwtral o ran rhywedd. Gwelwyd astudiaeth gan Claussen (2020), Calussen et al., (2023) a Exner-Cortens et al., (2020) bod rhaglenni sydd wedi eu teilwra tuag at anghenion bechgyn yn llwyddiannus wrth newid meddylfryd dysgwyr. Gellir dadlau byddai cyflwyno CCIM sy’n berthnasol ar gyfer cymuned leol yr ysgol, yn ffordd o chwalu stigma mewnol (self-stigma) (Conner et al., 2010; Evans-Lacko et al., 2012; Patel et al., 2010). O ganlyniad, byddai angen plethu CCIM mewn i gynllun datblygu’r ysgol, a sicrhau bod y cynllun yn ymrwymiad hir dymor ar gyfer yr ysgol. Rhaid hefyd sicrhau bod y cynllun sy’n berthnasol ac wedi teilwra ar gyfer disgyblion a’r heriau sy’n wynebu cymunedau a diwylliannau gwahanol yr ysgol Hadlaczky et al., (2014). 
Wrth ystyried cyflwyno CCIM fel dull ymyrraeth gynnar mewn ysgolion, rhaid ystyried pwy fyddai’n darparu’r sesiynau yma i ddisgyblion ac athrawon yr ysgol. Mewn rhai ysgolion mae CCIM yn cael ei ddarparu gan arbenigwyr sydd yn dod mewn i’r ysgol (MHFAWales). Dull arall yw penodi aelodau o staff penodol i dderbyn hyfforddiant CCIM. Byddai hyn yn creu tîm llesiant penodol o fewn yr ysgol a fyddai yn gallu darparu hyfforddiant CCIM ar draws yr ysgol a hefyd datblygu perthnasoedd cadarnhaol gyda’r plant a’r staff. Byddai hyn yn cyd-fynd gyda theori Bowlby (1979) sy’n trafod pwysigrwydd datblygu perthnasoedd cadarn yn ystod plentyndod sy’n cael effaith cadarnhaol yn y dyfodol. Er hyn, efallai dylid ystyried darparu’r hyfforddiant i bob aelod o staff yn yr ysgol, gan fod heriau iechyd meddwl yn gallu digwydd ar unrhyw adeg yn ystod y dydd. Gwelwyd astudiaeth gan Kelly et al., (2011) yn gweld rhai ysgolion ond yn hyfforddi aelodau o’r uwch dim arwain ac athrawon gyda chyfrifoldeb am les wrth leihau effeithiolrwydd cyflwyno CCIM. Yn ôl Shelemy et al., (2019) athrawon sydd â’r gallu gorau i adnabod heriau iechyd meddwl sydd yn datblygu ymysg pobl ifanc oherwydd yr oriau maent yn treulio gyda’r plant (Puura et al. 1998; Chatterji et al. 2004; Ginsburg and Drake 2002). Mae ysgolion hefyd yn chwarae rôl allweddol wrth ystyried eu bod yn gallu cyrraedd grwpiau lleiafrifol sy’n dueddol o wynebu mwy o heriau iechyd meddwl (Green et al., 2005). 
Byddai hyfforddi athrawon yn sicrhau eu bod yn gallu adnabod plant o ddydd i ddydd sydd angen derbyn cymorth iechyd meddwl yn y dosbarth, cyn gweithredu yn bellach os fod angen cymorth arbenigol.  Byddai hyn yn parhau i ddatblygu perthnasoedd cadarnhaol rhwng disgyblion ac athrawon. Mae ymchwil gan Way, Reddy, a Rhodes (2007), Undheim a Sund (2005), a Joyce ac Early (2014) yn awgrymu bod cynnydd mewn cymorth iechyd meddwl gan athrawon ar lawr y dosbarth wedi helpu lleihau heriau ymddygiadol a symptomau iselder. Ond er mwyn sicrhau llwyddiant CCIM ar lawr y dosbarth, rhaid sicrhau bod gan athrawon a staff yr ysgol y wybodaeth, sgiliau a’r ddealltwriaeth i adnabod heriau iechyd meddwl a gwybod y camau sydd angen cymryd (Whitley, Smith a Vaillancourt 2013). Mae hyn yn cael i’w gefnogi gan Meldrum et al., (2009) sy’n awgrymu bod darparu'r offer a’r wybodaeth i athrawon i allu adnabod heriau iechyd meddwl ymysg disgyblion yn allweddol. Ar hyn o bryd yn yr ysgol, mae darparu cymorth iechyd meddwl yn cwympo ar dîm llesiant yr ysgol sy’n cynnwys y pennaeth blwyddyn, gweithiwr ieuenctid, ELSA ac aelodau o’r uwch dîm arwain. Gellir dadlau fod hyn o ganlyniad i ddiffyg cefnogaeth sydd ar gael i athrawon wrth arbenigwyr am y ffordd o gefnogi iechyd meddwl gydag athrawon yn brin o hyder wrth drafod iechyd meddwl gyda disgyblion (Sharpe et al., 2016). Ond rhaid ystyried y ffordd bydd dysgwyr yn ymateb gydag astudiaeth gan Jorm et al., (2010) yn gweld er bod CCIM yn cael effaith positif o ran cynnydd mewn gwybodaeth sydd ar gael am iechyd meddwl, nid oedd y plant yn gweld athrawon fel yr unigolyn i droi at am gymorth. Yn yr astudiaeth, dim ond chwarter o blant oedd yn barod i droi at athrawon, gyda 80% yn barod i droi tuag at deulu (Jorm et al., 2010). 
Her amlwg wrth gyflwyno CCIM mewn ysgolion yw amser a’r ffordd orau o wreiddio sesiynau CCIM yn rhan o amserlen y disgyblion yn enwedig ymysg disgyblion hŷn yr ysgol. Er bod datblygu sesiynau iechyd meddwl yn fuddiol, ar gyfer disgyblion hŷn yr ysgol, mae risg o gynyddu’r straen gan fyddai sesiynau CCIM yn lleihau amser gwersi ac felly yn cynyddu straen a phoen meddwl disgyblion TGAU a lefel A.  Er bod astudiaeth Hart et al., (2016) wedi targedu disgyblion blynyddoedd 10 ac 12 yn llwyddiannus, rhaid ystyried yr heriau a’r pwysau fel arholiadau y byddai’r disgyblion yn wynebu. Un ffordd o wneud hyn yw cyflwyno’r dull fel un ysgol gyfan fel sydd yn cael i’w hyrwyddo yn barod gan Lywodraeth Cymru (2021). Er mwyn sicrhau llwyddiant unrhyw ddull iechyd meddwl, rhaid sicrhau bod y dulliau yn cael eu datblygu fel dulliau ysgol gyfan (Catalano et al., 2002, Wells et al., 2003, Adi et al., 2007). Er i gyrraedd dull ysgol gyfan, rhaid ystyried sawl gwahanol ffactor gan gynnwys newidiadau i ethos yr ysgol, hyfforddiant athrawon, mewnbwn y rhieni a’r gymuned ac asiantaethau allanol (Weare 2011).
Nod y traethawd hwn oedd trafod yn feirniadol dull ymyrraeth gynnar i gefnogi llesiant dysgwyr o fewn yr ysgol. Wrth ystyried CCIM, gellir dadlau bod nifer o astudiaeth yn cefnogi'r posibilrwydd o gyflwyno CCIM o fewn yr ysgol. Yn benodol, byddai cyflwyno CCIM yn hyrwyddo trafodaethau am iechyd meddwl, datblygu llenyddiaeth iechyd meddwl a lleihau stigma. Er hyn, i wella effeithiolrwydd CCIM, bydd angen gwreiddio’r cynllun ar draws yr ysgol a sicrhau bod sesiynau CCIM yn cael sylw rheolaidd fel rhan o amserlen y disgyblion. Byddai hyn o gymorth wrth leihau stigma wrth sicrhau bod y disgyblion yn derbyn mynediad i’r cymorth arbenigol sydd angen. Er hyn, un agwedd mae nifer o astudiaethau heb drafod yw’r hyn sydd yn digwydd yn dilyn darpariaeth CCIM. I sicrhau llwyddiant llawn, rhaid sicrhau fod gan ysgolion cynllun cadarn mewn lle o ran y ddarpariaeth sydd ar gael i gefnogi iechyd meddwl ar ôl darparu CCIM. Rhaid cofio mai dull brys ar y pryd yw CCIM, dim dull hir dymor, felly os bod angen cymorth mwy arbenigol i gefnogi iechyd meddwl, rhaid sicrhau bod hyn ar gael i ddisgyblion yn yr ysgol a hefyd tu allan i’r ysgol.  

